Пікачу

— істота з серыі гульняў, мангі і анімэ «Пакемон», якая належыцб кампаніям Nintendo і Game Freak. Пікачу, што з'яўляецца адным з асаблівых істот выдуманым сусветам — пакемонам, быў створаны японскім гульнявым дызайнерам Хэнам Сугіморы разам з камандай распрацоўнікаў Game Freak і ўпершыню з'явіўся ў камп'ютарных гульнях Pokémon Red і Blue, а потым і ў наступных сіквелах. Пікачу лічыцца адным з самых вядомых і папулярных пакемонаў, бо з'яўляецца афіцыйным талісманам франшызы, і ў апошнія гады ён стаў абразом японскай поп-культуры.

Пікачу эвалюцыянуе з іншага пакемона, Пічу, а сам Пікачу пасля можа эвалюцыянаваць у Райчу. У выдуманым свеце пакемонаў Пікачу часта жывуць у хатах, лясах, на раўнінах, часам у горах і на астравах, а таксама на закінутых электрастанцыях па ўсім свеце. Быўшы пакемонам электрычнага тыпу, Пікачу можа запасіць у сваіх шчочках электрычнасць і пры патрэбе атакаваць з яго дапамогай.

Унутрыгульнявы Покедэкс сцвярджае, што Пікчу з'яўляецца пакемонам-мышшу.

 Канцэпцыя і дызайн 
Распрацаваная кампаніяй Game Freak і выпушчаная Nintendo серыя гульняў Pokémon пачала шырыцца ў Японіі з 1996 года. Яе персанажамі з'яўляюцца асаблівыя істоты — пакемоны, якіх гульцы, якія завуцца трэнерамі пакемонаў, могуць лавіць, навучаць, падарожнічаць разам з імі па гульнявым свеце і ваяваць супраць іншых трэнераў. Канцэпт Пікачу быў створаны камандай распрацоўнікаў персанажаў з Game Freak і пазней дапрацаваны мастаком Хэнам Сугіморы для гульняў Pocket Monsters Red і Green, лакалізаваных за межамі Японіі пад назвай Pokémon Red і Blue. Паводле слоў Сатосі Тадзіры, стваральніка серыі, імя пакемона з'яўляецца камбінацыяй дзвюх японскіх гукаперайманняў: піка — гуку электрычнай іскры — і чу — піску мышы. Адзін з распрацоўнікаў гульні, Дзюн'іці Масуда, адзначыў, што імя для Пікачу было стварыць складаней усяго, бо распрацоўнікі хацелі, каб імя было мілагучным як у японскай, так і ў англійскай мовах. Ва ўсіх частках анімэ «Пакемон» яго агучвае сэю Ікуэ Отані.

Узростам усяго 40 см, маленькі Пікачу быў першым з пакемонаў электрычнага тыпу, дызайн якіх засноўваецца на канцэпцыі электрычнасці. Ён з'яўляецца пакемонам-мышшу, яго цела пакрыта кароткім жоўтым мехам, а на спіне ў Пікачу дзве доўгія палоскі, афарбаваныя ў карычневы колер, як і частка маланкавістага хваста. У Пікачу доўгія, завостраныя вушы з чорным кончыкам, а на шчоках Пікачу два чырвоныя кружочкі, якія здольныя запасіць і вылучаць электрычнасць. У гульні Pokémon Diamond і Pearl былі пададзены палавыя адрозненні ў Пікачу: самак Пікачу можна распазнаць па V-падобнай шчарбінцы на канцы хваста. Галоўным чынам Пікчу атакуе ворагаў электрычнасцю, што выпрацоўваецца ў яго целе. У адпаведнасці з асаблівасцямі франшызы сталыя Пікачу могуць эвалюцыянаваць, то бок ператварыцца ў зусім новы выгляд пакемона, названы Райчу, але толькі калі ў трэнера ёсць асаблівы Камень маланкі (). Пазней было дададзена і папярэдняе эвалюцыйнае звяно — Пічу, які эвалюцыянуе ў Пікачу толькі тады, калі пасябруе са сваім трэнерам.

Спачатку меркавалася, што Пікачу будзе талісманам серыі разам з іншым пакемонам — Клефейры, прытым галоўным будзе менавіта Клефейры, каб зрабіць серыю прывабнейшай» для пакупнікоў. Аднак з пачаткам здымак анімэ-серыяла Пікачу быў абраны як адзіны талісман у надзеі ўплываць на жаночую аўдыторыю і іх матак. Вырашальным фактарам стаў колер пакемона, бо жоўты з'яўляецца адным з асноўных колераў, з-за чаго дзеці могуць лёгка адрозніць яго на адлегласці. Таксама да ўвагі быў прыняты той факт, што ў той час з усіх канкуруючых талісманаў жоўтага колеру быў толькі Віні-Пух кампаніі Disney. Хоць Тадзіры разумеў, што хлопчыкам і дзяўчынкам падабаецца Пікачу, ідэя зрабіць гэтага пакемона талісманам прыналежала не яму, і пазней ён заяўляў, што дзеці аддавалі перавагу канцэнтраваць сваю ўвагу толькі на Пікачу і з-за гэтага не так моцна сачылі за адносінамі паміж іншымі галоўнымі персанажамі анімэ.

 Крыніцы 

 Спасылкі 



Катэгорыя:Персанажы паводле алфавіта